Ekstraordinært møde om lægepraksis i Suldrup fremrykkes. Praksisplanudvalget skulle have drøftet sagen i oktober, nu kan læge se frem til en tidligere afklaring.

Regionrådsformand Ulla Astman (S) har valgt at fremskynde mødet, hvor det skal drøftes, om der må åbnes en lægepraksis i Suldrup. Dialogen skal foregå mellem kommunen, regionen og de praktiserende læger i Praksisplanudvalget. Det er den 32-årige læge Camilla Amelung, der ønsker at åbne en praksis i Suldrup. Teknikailteter gør lige nu, at hun ikke må åbne sin lægepraksis. Camilla Amelung har nemlig et såkaldt ydernummer, der hører under dækningsområde Skørping - og ikke dækningsområde Støvring, som Suldrup hører under. Få et overblik over sagen i nedenstående video: Flere været ude at kritisere, at ydernummeret ikke bare kan flyttes. Deriblandt Leon Sebbelin, der er borgmester i Rebild Kommune. Han har også været ude at udtale, at Støvring har et ydernummer for lidt. En anden der kritiserer forløbet er Per Larsen, der er regionråds- og folketingsmedlem for Det Konservative Folkeparti. - Det er Ulla Astman-bureaukrati, der spænder ben for det her, siger han. Regionrådsformand Ulla Astman har som bekendt nu fremrykket mødet, der skal give Camilla Amelung vished om, hvorvidt hun må åbne en praksis eller ej. - Vi kan alle se, at der ikke er nogen mening i at vente i flere måneder på en afgørelse i den her sag, hvor en ung læge banker på døren. Så nu kan alle parter blive hørt, og den unge læge skal ikke vente til oktober med at få svar på sin ansøgning. Jeg håber, at medlemmerne af praksisplanudvalget vil støtte op om den her løsning, siger Ulla Astman. - Det er rettidig omhu Hun giver endvidere ikke meget for sine politiske modstanderes snak om bureaukrati. - Når politiske modstandere kalder det fodslæbende bureakrati, så kalder jeg det til gengæld rettidig omhu og respekt for alle involverede parter. Både regionen, lægerne og kommunerne tænker sig godt om og kigger på patientgrundlag og øvrige læger i området, før der træffes beslutninger om, hvor en læge kan oprette lægepraksis, siger hun. Netop denne fremgangsgangsmåde er nødvendig ifølge Astman. - Sådan skal og bør det være – så når det bliver anført, at regionen hugger hælene i over for den unge læge, så er det ikke korrekt – det er et kompetent og stort praksisplanudvalg, der kigger hele vejen rundt om lægedækningen, som træffer beslutninger i den her slags sager, siger hun. Der er fortsat ikke fundet en ny dato for mødet, der ellers først skulle være afholdt i oktober.